
A maradvák változatlan, örökös emlékezetinek bizonyságaként Apor Péter Metamorphosisáról

Az 1736-os keltezésű Metamorphosis Transylvaniae-t, mely az Erdélyben a Habsburg-uralom 1687-es installációja nyomán bekövetkezett változásokat tárgyalja, Apor Péter nagyvonalúan az utódok, a mindenkori „maradvák” örökös emlékezetébe ajánlotta. Dolgozatom a XVIII. század óta némileg reflektálatlanul emblémává írt szöveg vizsgálatára vállalkozik, dialógusba lépve az eddigi szakirodalom több darabjával is.
Így hívja fel először a figyelmet Cserei Mihály „társszerzőségének” gyakran mellőzött tényére, ebből adódóan a korpusz sajátos körülhatárolhatatlanságára. A következtetés: Apor markáns írói öntudata megfér mástól jelöletlenül, szó szerint átvett szövegrészletekkel.
A műfaji kérdések tárgyalásakor az a meglátás adódik, hogy egyelőre nincsen a Metamorphosis számára befogadó paradigma, bár az emlékező próza számos válfaja mellett vizuálisabb médiumok (pl. ekphraszisz), illetve egyedi megjelölések („életírás, „regény-chaos”) is szóba jöhetnek.
Az elemzés azt is nyomon követi, a tárgyi kultúra és szokásrend számos eleme (pl. a kocsis szakálla) mellett hogyan válik a szöveg maga az emlékezet helyévé, miközben az „erdélyiség” egyik fontos alapító diskurzusaként működik, egyfajta „pedagogikus”, „intézményes” emlékezetet működtetve.
Egy tágabb körben, a keletkezés körülményeit is figyelembe véve megmutatja, milyen markáns befolyást gyakorol a szerző felekezeti és politikai elkötelezettsége szövegének nyelvhasználati, stiláris sajátosságaira, az egyes „erdélyi ember” exponenséből hogy lesz a „mi, szegény katolikusok” képviselője.
A munka a záró fejezetében, a komikum néhány ismert elmélete nyomán és az Aporról, „a dohogóról” festett sztereotipikus képet árnyalandó, arra világít rá, hogy az Apor által a Metamorphosis Transylvaniae-ben ábrázolt „régi, együgyű” világ – világraszóló lakomáival, farsangoló népével –, néhány fenntartással ugyan, de akár állandósult karneválként is olvasható.



